Databáza Public Library of Science obsahuje viac ako 160- tisíc článkov, ktoré sú voľne dostupné a poskytujú kvalitné a odborné výskumy vo všetkých oblastiach vedy a medicíny. Články sú licencované pod Creative Commons (CC BY). Táto licencia umožňuje články bezplatne čítať, kopírovať, distribuovať a používať bez obmedzenia s tým, že autora článkov musia citovať.
PubMed je plnotextový archív časopiseckej literatúry z oblasti biomedicíny a vied o živej prírode z archívov U.S. National Institutes of Health's a z National Library of Medicine. PubMEd je vyhľadávací a rešeršný systém, ktorý zahŕňa viaceré databázy, a to: PubMed, Nucleotide and Protein Sequences, Protein Structures, Complete Genomes, Taxonomy a ďalšie. Umožňuje prístup do databázy MEDLINE a zároveň vstup do niektorých voľne prístupných plnotextových časopisov. Zahŕňa viac ako 26 miliónov citácií z oblasti biomedicínskej literatúry.
BioMed Central patrí pod Springer Nature a poskytuje prístup k takmer 300 recenzovaným časopisom z oblasti biológie, biomedicíny a medicíny. Autori, ktorí publikujú v BioMed central si ponechávajú autorské práva k svojej práci, ale články sú licencované pod Creative Commons (CC BY). Táto licencia umožňuje články bezplatne čítať, kopírovať, distribuovať a používať bez obmedzenia s tým, že autora článkov musia citovať. Vydavateľstvo BioMed poskytuje široké portfólio časopisov s otvoreným prístupom a to z prostredia vedy, technológií a medicíny.
EUR-Lex umožňuje komplexný prístup k európskemu právu. Poskytuje vhodné prostriedky, vďaka ktorým možno priamo listovať v Úradnom vestníku Európskej únie, základných zmluvách, právnych predpisoch, sériách dokumentov Európskej komisie, v právnych prípadoch Súdneho dvora a Súdu prvého stupňa, ako aj v zbierke konsolidovaných právnych predpisov. Prostredníctvom EUR-Lexu sa možno dostať aj k iným zdrojom informácií, ako sú napríklad registre inštitúcií a ostatných legislatívnych webstránok Európskej únie a členských štátov.
EUR-Lex ponúka funkcie vyhľadávania zosúladené s osvedčenými vyhľadávacími pomôckami CELEX-u, ktoré sú plne integrované a poskytujú podrobnú dokumentačnú a právnu analýzu. Umožňuje bezplatný prístup ku všetkým typom dokumentov (formáty: HTML, PDF, WORD a TIF), ktoré sú dostupné vo všetkých dvadsiatich jazykoch.
Dostupné plné texty zdravotníckych časopisov spoločnosti Solen. Nájdete tu plné texty viacerých periodík ako Psychiatria pre prax, Neurológia pre prax, Paliatívna medicína, Slovenská chirurgia, Klinická farmakologie a mnohé ďalšie. Spoločnosť SOLEN, s.r.o., vznikla v roku 1999 v ČR ako vydavateľstvo odborných lekárskych časopisov.
Wiley Open Access časopisy sú od nakladateľstva Wiley, jedného z popredných akademických a odborných vydavateľstiev na svete. Databáza poskytuje voľný prístup k úplným textom článkov autorov, ktorí sa rozhodli publikovať v Open Access časopisoch vydavateľstva Wiley- Blackwell a voľne tak zverejniť výsledky svojho výskumu. Všetky články sú okamžite k dispozícii voľne na čítanie, je možné ich sťahovať a zdieľať. Časopisy z oblasti biológie, chémie a lekárskych vied.
The Education Resources Information Center je on-line digitálna knižnica vzdelávacieho výskumu a informácií. Obsahuje bibliografické záznamy vzdelávacej literatúry, pedagogických výskumov a kolekciu plných textov. Databáza poskytuje jednoduchý prehľad ako môžeme vyhľadávať http://eric.ed.gov/?advanced (návod). Obsahuje knihy, časopisy, ale aj iné dokumenty z oblasti pedagogiky.
Open Library je multiodborová databáza a obsahuje viac ako 20 miliónov záznamov z toho viac ako 1,7 milióna elektronických kníh je voľne dostupných online. Každá kniha môže byť vypožičaná iba jedným čitateľom pre prezeranie je potrebná bezplatná registrácia na portáli. Knihy je možné prezerať buď vo webovom prehliadači, alebo na čítačke kariet, ktoré podporujú Adobe DRM voformátoch PDF alebo ePub.
ProQuest Open ponúka otvorený prístup k dizertáciám a záverečným prácam z rôznych odborov. Vo formáte pdf sprístupňuje viac ako 3 mil. dizertačných a diplomových prác publikovaných od roku 1637.
Táto databáza obsahuje výber z časopiseckých materiálov zverejnených pred 1923 v Spojených štátoch a pred rokom 1870 v iných krajinách. To zahŕňa možnosť bádania v umení a humanitných vedách, v oblasti ekonómie a politiky, a v matematike a iných ďalších vedných disciplínach. Databáza obsahuje takmer pol milióna článkov z viac ako 200 časopisov.
Nová databáza, ktorú ponúka JSTOR sprístupňuje monografie zo štyroch skvelých vydavateľstiev: University of California Press, University of Michigan Press, UCL Press, a Cornell University Press. V priebehu budúceho roka by malo na zoznam pribudnúť niekoľko stoviek elektronických kníh s otvoreným prístupom. Táto iniciatíva JSTOR má prehlbovať vzdelávanie, rozšíriť prístup k informáciám s cieľom maximalizovať prístup a minimalizovať náklady.
BioOne Complete je plnotextová databáza, ktorá obsahuje viac ako 190 nezávisle publikovaných časopisov zameraných na biológiu, ekológiu a enviromentálne vedy.
Online projekt Mestskej knižnice v Prahe E-knižnica obsahuje viac ako 700 titulov elektronických kníh, ktoré možno prezerať online, alebo je tu možnosť tieto knihy stiahnuť až do siedmych rôznych formátov voľne dostupných na stiahnutie. MKP obsahuje aj viac ako 5000 historických dokumentov digitálnej podobe.
ČDK obsahuje metadáta priebežne zozbierané z digitálnych knižníc v Českej republike (Národná knižnica ČR, Moravská zemská knižnica v Brne, Knižnica akadémie vied ČR a Národná technická knižnica). Databáza umožňuje vyhľadávanie v dokumentoch z týchto knižníc a cieľom je zaistenie prístupu k digitálnym dokumentom z jedného miesta. Nachádzajú sa tu typy dokumentov: monografie, periodiká, rukopisy, mapy, hudobniny a grafiky.